
Au és TiO~1,2 ultravékony rétegek kölcsönhatásának pásztázó alagútmikroszkópiai vizsgálata

   Az oxid–fém határfelületek kulcsfontosságú szerepet töltenek be számos katalitikus, szenzorikai és nanoelektronikai alkalmazások esetében. Jelen munkában egy olyan nanorendszert mutatunk be, ahol TiO2(110) egykristály felületén hordozott Rh nanorészecskék (111) fedőlapját borító ultravékony TiO~1,2 oxidréteg (w–TiO–UTO) néhány atomi rétegből álló kétdimenziós (2D) Au nanolapocskákat vesz körül. Bemutatott eredményeink a redukálható oxidokon (TiO2) kialakított kétfémes (Rh-Au) katalizátorok termikusan indukált folyamataiba nyújtanak atomi léptékű betekintést pásztázó alagútmikroszkópia (STM) segítségével.
   A fentiekben leírt anyagi rendszer kialakítása a következő módon történt: (i) fémgőz leválasztással (PVD) kb. 10 monoréteg ródiumot párologtattunk TiO2(110) hordozóra ~320 K-en; (ii) ezt követően a mintát 10 percig hőkezeltük (1050 K), aminek hatására átlagosan 30x150 nm2 felületű és 20–25 atomi réteg vastag Rh nanorészecskék jöttek létre, amelyeknek (111) orientációjú fedőlapja w-TiO-UTO enkapszulációs oxidréteggel dekorálódott [1, 2]; (iii) az így kialakított mintára aranyat párologtattunk (500 K), majd vizsgáltuk a lépcsőzetes hőkezelések hatását 1050 K-ig.
   Megállapítottuk, hogy 500 K hőmérsékleten háromdimenziós (2–3 monoréteg) 2–3 nm átmérőjű Au nanorészecskék keletkeznek, amelyek az 500–800 K hőmérsékleti tartományban szinterelődnek. Kisenergiájú ionspektroszkópiai (LEIS) mérések szerint az Au jelentős része a Rh(111) lapokhoz kötődik, vagyis a w–TiO–UTO réteg alá diffundál [3]. A kialakult 2D arany nanolapocskák 800–900 K intervallumban két atomi rétegvastagságot, míg 900 K felett egy atomi vastagságot mutatnak. Ebben a hőmérsékleti tartományban a Rh(111) felülethez (1x1), ill. (1x2) elrendeződésben pszeudomorf módon illeszkedő Au nanokrisztallitok fedőlapján már nem található TiO~1,2 oxidréteg, vagyis az Au leszorítja az enkapszuálicós oxidréteget a Rh(111) lapról. 1000 K felett az Au fokozatosan deszorbeálódik és helyét ismét a TiO~1.2 rendezett réteg tölti fel.

